Kurator undersøger, om der er flyttet midler rundt på "en kritisabel måde".

Flere selskaber i kursuskoncernen Probana Business School er i sidste uge blevet erklæret konkurs.

Det oplyser kurator Boris Frederiksen, der er partner i Kammeradvokaten, til Berlingske Business.

Ejer og direktør Peter Sonne Joensens eget personlige selskab er blandt de omkring 10 selskaber, der ifølge kuratoren er erklæret konkurs.

Afsløret af Operation X

Ifølge Berlingske Business har Peter Sonne Joensen oprettet et nyt engelsk selskab. Kuratoren fortæller, at man undersøger, om der er blevet flyttet midler rundt på ”en kritisabel måde".

- Det er relativt tidligt på nuværende tidspunkt, men vi kan konstatere, at en del af de aktiviteter, der historisk er blevet udført i Probana-kursusvirksomheden, ser ud til at være blevet flyttet op i det engelske selskab, siger Boris Frederiksen til Berlingske Business.

Probana kom under kritik, efter TV 2-programmet Operation X fortalte om dårlige arbejdsforhold og ulovlig markedsføring.

Bortvisninger og trusle

25 tidligere medarbejdere i Peter Joensens firmaer fortalte til Operation X om en brutal ledelsesstil med bortvisninger, trusler om fyringer og kameraovervågning af ansatte. Alt imens underviste virksomheden andre i arbejdsmiljø.

Operation X kunne også fortælle, at Probana brugte falske profiler til at promovere sig selv på nettet. Selskabets kurser blev stærkt kritiseret for at være af meget dårlig kvalitet.

I marts 2016 blev Probana dømt for vildledende markedsføring, da man i årevis havde haft et "midlertidigt tilbud".